钦定古今图书集成/理学汇编/经籍典/第060卷 > 《周易太极传外传因说》八卷
## 钦定古今图书集成/理学汇编/经籍典/第060卷 > 《周易太极传外传因说》八卷

### 按说之自序仆年二十有四偶脱去科举事业决意为五经之学不专为一家章句也是时王氏之说列于学官者既尊而又日有新说至自金陵学者耻其

“得之后也。”从而士子又务为新异之说，寒士非其党
者，莫能向迩以一言也。仆恨焉，岂无古人之师乎？果
于《易》得孟喜、京房、郑康成、虞翻、关子明之徒，使小王
之说不得一日容也。虽然，因是数家，异乎王氏则有
之，其于圣人制作之本意，又不知果合否？逮绍圣戊
寅，邂逅洛阳杨老朝散贤宝，语及《易》而异之，良非仆
平生所尝闻之之言也。恳从杨老有求，乃得康节先
生自为《易图》二，虽輹轮俱存，而杨行年将七十，中风，
语音清浊不端，无由诘问。二三年少在旁，虽以其哂
笑，仆独敬杨老而尊其图，谓必可入也。杨且指乾坤
坎离四卦为仆言曰：“得是四卦，则见伏羲之《易》矣，而
文王《易》在其中也。”越明日，如迷人识“归路，有感于二
图，可指循环，无方体也。”杨老曰：“吾昏病而忘之已久，
今日因子之言，则如初授此图时也。”自是入洛，与先
生之子伯温游，得先生之遗编残槁，宝而藏之，服勤
不知昼夜，二十年间，辄作《易传》四种，名曰《商瞿传》，视
其有师也。无何，靖康元年丙午冬，金贼猖狂至南京，
所为《商瞿传》者，与平生衣冠五世图书，悉以灰烬。既
而避难高邮，从亲朋之请，追作《易传》数帙，未有条理。
建炎二年戊申正月，真州巨寇遽至，而高邮之《传》又
复灰烬。是时老病之躯，存乎灰烬之外者幸也。乃避
地海陵，病能饮食，而于《易》则曰“不能，可乎？”益为亲朋
以追作。起是年四月十八日辛未，迄七月一日癸未，
凡用七十有二日，槁草具，或志其旧，或得厥新，凡六
卷，名之曰《太极传》。又有《外传》一卷，《因说》一卷，备为《易》
一家之书。后有好古识变之君子，恐未必以仆言为
妄作也。呜呼！吾道其亦艰哉！其亦艰哉！

### 按晁子健后序先大父平生著易书曰易商瞿大传曰易商瞿小传曰商瞿易传曰商瞿外传曰京氏易式曰易规曰易元星纪谱靖康后悉为灰烬建炎二

年侨寓海陵，作《周易太极传外传》。因说是年渡江寓
金陵，疾亟终于舟中，建炎三年七月也。子健访求遗
文，编成十二卷。又将京氏《易式》并《周易太极传外传》，
因说谨缮写藏于家。

### 按朱子后序晁氏吕氏大同小异互有得失先儒虽言费氏以彖象文言参解易爻然初不言其分传以附经也至谓郑康成始合彖象于经则魏志之言甚

明，而《诗》疏亦云，汉初为传训者皆与《经》别行，三《传》之
文不与《经》连，故石经书《公羊传》皆无《经》文，而《艺文志》
所载《毛诗》故训传亦与《经》别。及马融为《周礼注》，乃云
“欲省学者两读，故具载本文，而《说经》为注焉。”郑相去
不远，盖仿其意而为之尔。故吕氏于此义为得之，而
晁氏不能无失。至晁谓“初乱古制时，犹若今之乾卦”
《彖》《象》，并《系辞》末，而卒大乱于王弼，则其说原于孔《疏》
而吕氏不取也。盖孔《疏》之言曰：“夫子所作《彖辞》，元在
六爻经辞之后，以自卑退，不敢干乱先圣经世之辞。
及至辅嗣之意，以为象者本释《经》文，宜相附近，其义
易了，故分爻之象辞，各附其当爻下言之。”此其以为
夫子所作，元在经辞之后，为夫子所自定，虽未免于
有失，而谓辅嗣分爻之象以附当爻，则为得之，故晁
氏舍其半而取其半也。其实今所定复为十二篇者，
古《经》之旧也。王弼注本之《乾卦》，盖存郑氏所附之例
也。《坤》以下六十三卦，又弼之所自分也。吕氏于《跋语》
虽言康成、辅嗣合传于《经》，然于《音训》乃独归之郑氏而不及王弼，则未知其何以为二家之别，而于王本
《经传》次第两体之不同。亦不知所以为说矣，岂非阙
哉？